**Budapest Főváros VII. Kerület Erzsébetváros Önkormányzata Képviselő-testületének …/2022. (…) önkormányzati rendelete**

**a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról**

Budapest Főváros VII. Kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében, valamint a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 2. pontjában meghatározott feladatkörében eljárva a Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet módosításáról a következőket rendeli el:

**1. §** A Budapest Főváros VII. kerület Erzsébetváros Önkormányzata tulajdonában lévő közterületek használatáról és rendjéről szóló 6/2017. (II.17.) önkormányzati rendelet (a továbbiakban: Rendelet) 2. §-a a következő 12-16. ponttal egészül ki:

[E rendelet alkalmazásában:…]

*„12. mikromobilitási eszköz: a kerékpár, a roller, továbbá az emberi erővel hajtott, illetve ennek segítésére vagy önálló hajtás céljából legfeljebb 350 W névleges teljesítményű és 25 km/h vagy azt meghaladó sebesség esetén a teljesítményleadást megszüntető elektromos motorral rendelkező és kifejezetten valamely személy szállítására szolgáló egyéb eszközök, így különösen az önkiegyensúlyozó eszközök (hoverboard, monocycle).*

*13. mikromobilitási pont: a közterületnek mikromobilitási eszközök elhelyezése, tárolása céljából kijelölt és ebből a célból üzemeltetett része, ide nem értve a közösségi kerékpáros rendszer gyűjtőállomásainak területét.*

*14. mikromobilitási szolgáltató: kölcsönzési célú mikromobilitási eszközök üzemeltetője, aki üzletszerű gazdasági tevékenység keretében mikromobilitási eszköz bárki számára elérhető, jellemzően rövid távú bérbeadására irányuló szolgáltatási tevékenységet végez, ide nem értve a közösségi kerékpáros rendszer üzemeltetőjét.*

*15. kölcsönzési célú mikromobilitási eszköz: mikromobilitási szolgáltató által üzletszerű gazdasági tevékenység keretében, szolgáltatás nyújtása céljából üzemeltetett mikromobilitási eszköz, ide nem értve a közösségi kerékpáros rendszerben bérelhető kerékpárt.*

*16. közösségi kerékpáros rendszer: a személyszállítási szolgáltatásokról szóló 2012. évi XLI. törvény 22. § (4a) bekezdése alapján a fővárosi helyi személyszállítási szolgáltatásokba integrált közösségi kerékpáros rendszer.”*

**2. §** A Rendelet 9. § t) pontja helyébe a következő rendelkezés lép:

[Közterület-használati engedélyt kell beszerezni különösen:…]

*„t) kölcsönzési célú mikromobilitási eszközök közterületi elhelyezéséhez, tárolásához, ide nem értve a mikromobilitási eszközzel használat közben való olyan ideiglenesen megállást, ami az eszköz adott személy általi bérleti szerződés szerinti használatát (kölcsönzését) nem szakítja meg.”*

**3. §** A Rendelet 23. §-a a következő (5)–(8) bekezdéssel egészül ki:

*„(5) A vendéglátó előkert, terasz területén belül külön közterület-használati engedély nélkül elhelyezhető a vendéglátással közvetlenül összefüggő eszköz, reklámfelirattal ellátott, vagy reklámfelirat nélküli asztal, szék, tálaló pult, melegítő, kültéri hősugárzó gomba, virágláda, virágvályú, virágtartó oszlop.*

*(6) A vendéglátó előkert, terasz területén belül külön közterület-használati engedély nélkül nem helyezhető el fagylaltos pult, ital automata, hűtőszekrény, elárusító pult, TV, vagy projektor.*

*(7) Vendéglátó előkert, terasz területén zene szolgáltatása, valamint bármilyen szabadidős zajforrás üzemeltetése tilos.*

*(8) Sportesemények időtartamára a vendéglátó előkert, terasz területén, az erre vonatkozó közterület-használati engedély alapján, és a vendéglátó terasz külön jogszabályban meghatározott üzemeltetési ideje alatt, továbbá kizárólag az esemény időtartamára TV, projektor hangosítás használata nélkül kihelyezhető.”*

**4. §** A Rendelet a következő alcímmel egészül ki:

***„9/B. Mikromobilitási eszközök elhelyezésének különös szabályai***

***24/A. §*** *(1) Kölcsönzési célú mikromobilitási eszközöknek az Önkormányzat tulajdonában lévő közterületeken történő elhelyezése, tárolása vonatkozásában e rendelet szabályait az ebben az alcímben foglalt eltérésekkel kell alkalmazni.*

*(2) Nem adható közterület-használati engedély olyan kölcsönzési célú mikromobilitási eszköz elhelyezéséhez, tárolásához, amely a vonatkozó jogszabályok szerint megkövetelt műszaki követelményeknek nem felel meg, rendeltetésszerű használatra nem alkalmas.*

*(3) Az Önkormányzat tulajdonában lévő közterületeken kölcsönzési célú mikromobilitási eszköz – ha e rendelet eltérően nem rendelkezik – kizárólag az erre a célra kijelölt mikromobilitási ponton helyezhető el és tárolható. Erre vonatkozó közterület-használati engedélyt a kölcsönzési célú mikromobilitási eszközökkel rendelkező mikromobilitási szolgáltató kérhet.*

*(4) A kölcsönzési célú mikromobilitási eszközök elhelyezése szempontjából az Önkormányzat területe a következő mikromobilitási zónákra osztott:*

*a) belvárosi zóna, amely az Erzsébet körút – Rákóczi út – Károly körút – Király utca által határolt terület.*

*b) átmeneti zóna, amely az Erzsébet körút – Király utca – Lövölde tér – Városligeti fasor – Dózsa György út – Verseny utca – Thököly út – Baross tér – Rákóczi út által határolt terület,*

*ide nem értve a Főváros Önkormányzat tulajdonában lévő közterületeket.*

*(5) A mikromobilitási szolgáltató az általa üzemeltetett kölcsönzési célú mikromobilitási eszközöket csak érvényes közterület-használati engedély birtokában helyezheti el és tárolhatja a közterületen.*

*(6) Az Önkormányzat a tulajdonában álló közterületeken előre kijelölt mikromobilitási pontok*

*a) egyedi azonosítóját;*

*b) a 24/A. § (4) bekezdése szerinti zóna-besorolását és földrajzi címét,*

*c) középpontjának tekintendő pont GPS-koordinátáit, területének méretét, valamint*

*d) az adott mikromobilitási ponton egyszerre elhelyezhető mikromobilitási eszközök legmagasabb számát,*

*e) az adott mikromobilitási ponton egyazon szolgáltató által egyszerre elhelyezhető mikromobilitási eszközök legmagasabb számát*

*az Önkormányzat honlapján folyamatosan, a mikromobilitási pontok térképen való kereshetőségét is biztosító módon közzé teszi.*

***24/B. §*** *(1) Kölcsönzési célú mikromobilitási eszközök közterületen történő elhelyezése, tárolása céljából akkor adható közterület-használati hozzájárulás a mikromobilitási szolgáltató részére, ha a mikromobilitási szolgáltató*

*a) az általa üzemeltetett valamennyi mikromobilitási eszközt – a jogszerű közterület-használat ellenőrizhetősége érdekében – olyan egyedi azonosító jellel látta el, amely*

*aa) a latin ábécé nagybetűiből és arab számokból képzett, legalább négy, legfeljebb hét karakterből áll,*

*ab) a mikromobilitási eszköz két oldalán egy-egy példányban, minimum 30mm magas és 4mm vonalvastagságú karakterekkel, az eszköz hátulján pedig egy példányban, minimum 50mm magas és 7mm vonalvastagságú karakterekkel jelenik meg,*

*ac) karaktereinek háttérhez viszonyított kontrasztaránya legalább 4,5:1 arányú;*

*b) a megosztott szolgáltatás részeként működő mikromobilitási eszközök kölcsönzésére vonatkozó szerződés megkötésére előre meg nem határozott személyek számára nyilvánosan ajánlatot tett közzé;*

*c) vállalja, hogy mikromobilitási eszközeit a 24/A. § (4) bekezdése szerinti összes zónában üzemelteti.*

*(2) Az adott zónában kialakított és működtetett összes mikromobilitási pontra közterület-használati engedély csak együttesen adható.*

*(3) Egyazon mikromobilitási szolgáltató egyazon típusú mikromobilitási eszközei tekintetében legalább a zónán belüli mikromobilitási pontok darabszáma egyharmadának megfelelő számú, és legfeljebb a zónában elhelyezett összes mikromobilitási pont tekintetében az egy adott mikromobilitási szolgáltató által az adott mikromobilitási ponton maximálisan igénybe vehető mikromobilitási helyek összesített számának megfelelő számú mikromobilitási eszköz kihelyezésére adható csak közterület-használati engedély.*

*(4) A mikromobilitási szolgáltató a mikromobilitási pontot érvényes közterület-használati engedélye birtokában is csak a többi jogszerű közterület-használóval (érvényes közterület-használati engedéllyel rendelkezőkkel) közösen, egymást nem korlátozva veheti igénybe kölcsönzési célú mikromobilitási eszközök elhelyezése, tárolása céljából.*

*(5) A mikromobilitási pontok közterület-használatára csak határozott időre, de legalább 12 hónap és legfeljebb 36 hónap időtartamra adható engedély azzal, hogy a mikromobilitási szolgáltató számára első alkalommal legfeljebb 18 hónap időtartamra adható közterület-használati engedély.*

*(6) A kölcsönzési célú mikromobilitási eszközök elhelyezésére vonatkozó közterület-használati engedély iránti kérelemhez a 18. § (1) bekezdésében meghatározottakon túl a mikromobilitási szolgáltatónak nyilatkoznia kell:*

1. *az elhelyezni kívánt mikromobilitási eszközök számáról,*
2. *az elhelyezni kívánt egyes mikromobilitási eszközök műszaki jellemzőiről, így legalább*

*ba) az eszköz típusáról (pl. elektromos rásegítésű roller, kerékpár, elektromos rásegítésű kerékpár, stb.),*

*bb) elektromos rásegítés meglétéről, elektromos rásegítés esetén annak névleges teljesítményéről,*

*bc) az eszköz tömegéről, hosszáról, szélességéről és magasságáról centiméterben,*

*bd) az eszköz világítási jellemzőiről,*

*be) az azonosító jel megjelenítésének tervezett formájáról és méretéről,*

1. *az elhelyezni kért mikromobilitási eszközök egyedi azonosítójáról,*
2. *a mikromobilitási eszköz üzemeltetése során általa alkalmazott általános szerződési feltételekről és alkalmazott logisztikai, technikai megoldásokról, csatolva az ennek alátámasztására szolgáló adatokat,*

*e) az általa használt mikromobilitási eszközök vonatkozó jogszabályok szerint megkövetelt műszaki követelményeknek való megfelelőségéről.”*

***24/C. §*** *(1) A mikromobilitási szolgáltató által a kölcsönzési célú mikromobilitási eszközeinek mikromobilitási pontokon történő elhelyezésével és tárolásával megvalósuló közterület-használatért fizetendő közterület-használati díj megállapítására az e szakaszban foglalt eltérésekkel kerül sor.*

*(2) A kölcsönzési célú mikromobilitási eszközök mikromobilitási pontokon történő elhelyezése és tárolása után fizetendő közterület-használati díj a 5. mellékletben található díjszámítási mód alapján kerül kiszámításra, a mikromobilitási pontok zónák szerinti elhelyezkedésére, a mikromobilitási szolgáltató által az adott zónában kihelyezendő eszközök számára és az eszköz műszaki jellemzőire (az eszköz hajtásához szükséges rásegítés mértékére), a (3) bekezdésben, valamint a 15. §-ban foglaltakra is figyelemmel.*

*(3) A közterület-használati díj*

*a) 5%-ával csökkentett díjat kell megfizetni, ha a mikromobilitási szolgáltató a Budapesten belüli logisztikai tevékenységét kizárólag zéró emissziós járművekkel végzi;*

*b) 5%-ával csökkentett díjat kell megfizetni, ha a mikromobilitási szolgáltató együttműködési megállapodást kötött a kijelölt fővárosi közlekedésszervező által előre közzétett általános feltételek szerint a szolgáltatásnak a fővárosi közösségi közlekedéssel való összehangolására, ezzel kapcsolatban az általa üzemeltetett eszközök tényleges igénybevételére vonatkozó adatszolgáltatásra vonatkozóan.*

*(4) Ha a közterület-használattal érintett területen rendelkezésre álló mikromobilitási pontok számának megváltozása miatt az adott területen a mikromobilitási szolgáltató által kihelyezhető mikromobilitási eszközök száma módosult, a mikromobilitási szolgáltató által fizetendő díj arányosan megváltozik.”*

**5. §** (1) A Rendelet 29. §-a a következő (2a) bekezdéssel egészül ki:

*„(2a) Jogellenesen használja a közterületet az a mikromobilitási szolgáltató,*

1. *amelynek a mikromobilitási ponton vagy egyéb közterületen elhelyezett, tárolt kölcsönzési célú mikromobilitási eszköze a vonatkozó jogszabályok szerint megkövetelt műszaki követelményeknek nem felel meg, rendeltetésszerű használatra nem alkalmas;*
2. *amelynek a kölcsönzési célú mikromobilitási eszköze közterület-használati engedélye nélkül, vagy a közterület-használati engedélyben foglaltaktól eltérően kerül elhelyezésre, tárolásra a mikromobilitási ponton;*

*c) amelynek a kölcsönzési célú mikromobilitási eszköze mikromobilitási ponton kívül kerül elhelyezésre, tárolásra a közterületen.”*

(2) A Rendelet 29. §-a a következő (6) bekezdéssel egészül ki:

*„(6) A (2a) bekezdésben meghatározott jogellenes közterület-használat esetén a mikromobilitási szolgáltató a jogellenesen elhelyezett, tárolt mikromobilitási eszközei után a jogellenes használattal érintett napokra legfeljebb 10.000 Ft/eszköz/nap közigazgatási bírságot köteles megfizetni.”*

**6. §** A Rendelet az 1. melléklet szerinti 5. melléklettel egészül ki.

**7. §** Hatályát veszti a Rendelet

a) 9/A. alcíme,

b) 1. melléklet 1.1. pontjában foglalt táblázat 32. sora.

**8. §** Ez a rendelet 2022. május 1. napján lép hatályba, és a hatályba lépését követő napon hatályát veszti.

**Tóth László Niedermüller Péter**

**jegyző polgármester**

**Záradék**

A rendelet kihirdetése 2022….………. napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a [www.erzsebetvaros.hu](http://www.erzsebetvaros.hu) honlap szerkesztője részére.

**Tóth László**

**jegyző**

**Általános indokolás**

A jelenlegi helyi szabályozástól függetlenül a mikromobilitási eszközök megléte, és használatuk rohamos terjedése szükségessé tette a főváros egész területére kiterjedő, összehangolt rendszer kiépítését, amelynek részeként egyrészt az önkormányzat által kialakításra kerültek a Belső-Erzsébetváros területén megfelelő, az eszközöket használók számára is jól követhető, valamint a jogszabályi rendelkezések betarthatóságát is segítő mikromobilitási pontok. A jelen rendelet-módosítás célja a megosztott mikromobilitási eszközök jelenleginél is rendezettebb módon történő elhelyezésének elősegítése, a szolgáltatókkal való szorosabb együttműködés kialakítása, valamint a kapcsolódó eszközök egy, az önkormányzat által elfogadott területre való terelése, illetve a szolgáltatók erre való egységes törekvésének motiválása.

**Részletes indokolás**

1. § A mikromobilitási eszközök kölcsönzésével, tárolásával összefüggésben bevezetett új fogalmak meghatározása.

2. § A mikromobilitási eszközök közterület-használatára vonatkozó engedély beszerzésének előírása.

3. § A rendelet jelen módosításával összefüggő technikai, kizárólag a szakaszok számozását érintő módosítás.

4. § A mikromobilitási eszközök közterületen történő elhelyezésével összefüggő részletszabályok meghatározatása.

5. § A mikromobilitási eszközök jogellenes közterület-használatának, valamint ezzel összefüggő eljárási kérdés meghatározása.

6. § A mikromobilitási eszközök kölcsönzésére, tárolására vonatkozó közterület-használati díj számítását tartalmazó rendelkezés, a rendelet új mellékleteként.

7. § Hatályon kívül helyező rendelkezések. A mikromobilitási eszközök kölcsönzésére, tárolására vonatkozó közterület-használati díj számításával összefüggő, korábbi díj hatályon kívül helyezéséről való rendelkezés.

8. § Hatályba léptető, és hatályvesztő rendelkezés.