**Budapest Főváros VII. Kerület Erzsébetváros Önkormányzat Képviselő-testületének …/2022. (…. ) önkormányzati rendelete**

az erzsébetvárosi fiatalok egyéni közlekedési támogatásáról

Budapest Főváros VII. kerület Erzsébetváros Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 15. pontjában meghatározott feladatkörében eljárva a következőket rendeli el:

**1.§**

(1) Budapest Főváros VII. kerület Erzsébetváros Önkormányzatának Képviselő-testülete a Budapest VII. kerületében bejelentett lakóhellyel vagy tartózkodási hellyel rendelkező, életvitelszerűen a VII. kerületben élő

1. a kérelem benyújtásakor 16. életévét betöltött középiskolai tanulónak, vagy
2. nappali tagozaton, felsőfokú alapképzésben vagy mesterképzésben vagy felsőoktatási szakképzésben tanuló fiatalnak, amennyiben a kérelem benyújtásakor a 25. életévét még nem töltötte be,

vagy

1. egyedi elbírálás alapján a 25. életévét betöltött, felsőoktatási intézménnyel hallgatói jogviszonyban álló tanulónak, ha a kérelem benyújtásakor 28. életévét nem töltötte be és nagykorúvá válása óta folyamatos hallgatói jogviszonnyal rendelkezik

egyéni közlekedési támogatást nyújt.

(2) A támogatás igénylése iránt erre rendszeresített formanyomtatványon kérelmet kell benyújtani Budapest Főváros VII. kerület Erzsébetváros Polgármesteri Hivatalához.

**2.§**

(1) A jogosultaknak az Önkormányzat

* 1. „B” kategóriás gépjárművezetői engedély megszerzéséhez vagy kerékpár beszerzéséhez legfeljebb 40.000 Ft
  2. roller beszerzéséhez legfeljebb 25.000 Ft támogatást biztosít.

(2) Egyéni közlekedési támogatást egy fiatal csak egy alkalommal, egy támogatási célra vehet igénybe. A támogatás mértéke nem lehet nagyobb, mint az igénybevett szolgáltatás, vagy a beszerzett eszköz számlával igazolt értéke.

(3) Kerékpár esetén használt eszköz is beszerezhető, amennyiben az számlával igazolható. Elektromos eszköz beszerzésére a támogatás nem használható fel.

**3.§**

(1) Az Önkormányzat minden év március 1-ig felhívást tesz közzé a helyben szokásos módon. A kérelem benyújtására minden év március 1. és október 31. közötti időszakban van lehetőség.

(2) A kérelem mellé csatolni kell a tanuló lakcímkártyájának másolatát, az 1.§ (1) bekezdés a) pontja szerinti kérelmező esetén a tanulói jogviszony igazolását, az 1.§ (1) bekezdés b) pontja szerinti kérelmező esetén a kérelem benyújtásának időpontjában, az adott félévre vonatkozó hallgatói jogviszony igazolást, az 1.§ (1) bekezdés c) pontja esetében igazolást a nagykorúvá válását követő folyamatos hallgatói jogviszonyról.

(3) Kizárólag a benyújtási határidőn belül beadott kérelmek bírálhatóak el, hiánypótlásra egy alkalommal van lehetőség. A hiánypótlásra való felhívás elektronikus úton történik, melynek benyújtására az elektronikus közléstől számított 5 napon belül van lehetőség.

(4) A támogatásra való jogosultságról a Polgármester dönt. A Polgármester döntése ellen jogorvoslatnak nincs helye.

**4.§**

(1) „B” kategóriás gépjárművezetői engedély megszerzése esetén a támogatást utófinanszírozás formájában nyújtja az Önkormányzat. A kérelem mellé a 3.§ (2) bekezdésben felsorolt mellékleteken túl csatolni kell az oktatást folytató gazdasági szervezet és a tanuló, vagy törvényes képviselője közötti megállapodás, a tanfolyamról a nevére kiállított számla, és a vezetői engedély hitelesített másolatát. Azok a kérelmek fogadhatók be, amelyek esetében a vezetői engedély kiállítása a kérelem benyújtását megelőző 6 hónapon belüli időpontban történt.

(2) A „B” kategóriás gépjárművezetői engedély megszerzéséhez nyújtott támogatás esetén, amennyiben a tanuló a középiskola utolsó évfolyama alatt kezdi meg a gépjárművezetői tanfolyamot, a támogatás feltétele, hogy a tanuló a gépjárművezetői tanfolyam megkezdésekor rendelkezzen tanulói jogviszonnyal.

(3) Kerékpár, roller beszerzése esetén a támogatást előfinanszírozás formájában nyújtja az Önkormányzat. A támogatás a támogatási időszakban használható fel, mely a 3.§ (4) bekezdésben meghatározott döntés napját követő hónap első napjától számított négy hónapig tart. A támogatási összeggel a támogatási szerződésben meghatározottak szerint, a támogatási időszakot követő 30 napon belül el kell számolni. Az elszámolás keretében csatolni kell az eszköz beszerzését igazoló, a szerződő nevére kiállított számlát és az eszközről készült fotót, valamint a tanuló vagy törvényes képviselője nyilatkozatát arról, hogy a beszerzett eszköz 2 évig a jogosult birtokában marad. A birtoklás tényét ezen időszak alatt az Önkormányzat ellenőrizheti.

(4) Az Önkormányzat támogatási szerződést köt a támogatást igénybe venni kívánó és arra jogosult tanulóval vagy törvényes képviselőjével. Az Önkormányzat az adott évben a hatályos költségvetési rendeletében e célra rendelkezésre álló előirányzat erejéig nyújt támogatást, a keret kimerülését követően támogatás nem nyújtható. A támogatásra való jogosultság megállapítása a kérelmek benyújtásának sorrendje szerint történik. A költségvetési fedezet kimerülése esetén a jogosultság megállapítása tekintetében a kérelem benyújtásának időpontja az irányadó.

(5) Amennyiben a támogatási szerződés megkötésétől számítva 2 éven belül a beszerzett eszköz jogosult általi birtoklása legálisan megszűnik, akkor ennek tényét a tanuló vagy törvényes képviselője a birtoklás megszűnésétől számított 30 napon belül köteles az Önkormányzatnak bejelenteni és a támogatás összegét visszafizetni.

(6) Amennyiben a támogatási szerződés megkötésétől számítva 2 éven belül a beszerzett eszköz jogosult általi birtoklása egyéb módon megszűnik, akkor a tanuló vagy törvényes képviselője a birtoklás megszűnésétől számított 30 napon belül köteles a rendőrségen feljelentést tenni, és a feljelentésről az Önkormányzatot értesíteni. Ez esetben a tanuló vagy törvényes képviselője a visszafizetési kötelezettség alól mentesül.

(7) Kerékpár beszerzése esetén az Önkormányzat a biztonságos kerékpáros közlekedés elsajátítását célzó segédanyagot bocsát a támogatott rendelkezésére.

(8) A támogatás pénzügyi fedezetéről az Önkormányzat a mindenkori éves költségvetésében rendelkezik.

**5.§**

E rendelet a kihirdetését követő napon lép hatályba.

**6.§**

E rendelet rendelkezéseit a hatálybalépésekor folyamatban lévő ügyekben is alkalmazni kell.

|  |  |
| --- | --- |
| **Tóth László** | **Niedermüller Péter** |
| **jegyző** | **polgármester** |

**Záradék**

A rendelet kihirdetése 2022. április ... napján a Szervezeti és Működési Szabályzat szerint a Polgármesteri Hivatal hirdetőtábláján megtörtént.

A rendelet közzététel céljából megküldésre került a www.erzsebetvaros.hu honlap szerkesztője részére.

**Tóth László  
 jegyző**

**Általános indokolás**

A rendelet lehetőséget teremt az erzsébetvárosi fiatalok egyéni közlekedésének támogatására, a fiatalok maguk választhatják ki, hogy az igényeiknek megfelelő közlekedési eszközhöz kérelmezzék a támogatást. Erzsébetváros belső része kiváló adottságokkal (kedvező terepviszonyok, kis távolságok) rendelkezik a kerékpáros és rollerrel történő közlekedés szempontjából is, így e közlekedési forma támogatása környezetvédelmi szempontból kiemelt jelentőséggel bír. A jogosítvány megszerzése pedig kedvező hatással lehet a fiatalok munkakezdési esélyeinek növelésére.

**Részletes indokolás**

**1.§**

Az egyéni közlekedési támogatásra jogosultak köréről rendelkezik.

**2.§**

Meghatározza az adható támogatás összegét.

**3.§**

A kérelem benyújtásával és a támogatásra való jogosultság megállapításával kapcsolatos szabályokat rögzíti.

**4.§**

A támogatás felhasználására és elszámolására vonatkozó rendelkezéseket tartalmaz.

**5.§**

Hatályba léptető rendelkezést tartalmaz.

**6.§**

Átmeneti rendelkezést tartalmaz.